མ་ཡར་གྱིས་ངས་ཁོ་མོར་དེ་ལྟ་བུའི་སྙིང་རྗེ་བའི་བསམ་པ་བཅངས་ཀྱིན་པ་རྟོགས་མི་སྲིད།ཁོ་མོས་མོས་སྔར་བཞིན་ངས་ཁོ་མོར་ཨ་མ་ཞེས་ཨེ་འབོད་པའི་ཐད་ལ་ཧུར་བརྩོན་ཅི་ནུས་བྱེད་ཀྱིན་ཡོད་པ་སྟེ།ང་རང་ནོར་རྫི་ནས་ཕྱིར་ཡུལ་དུ་ཐོན་མ་ཐག་མྱུར་དུ་ཨེ་ལྟོགས་ཐལ་དང་ཨེ་གྲང་ཐལ་ལ་སོགས་པའི་བྱམས་བརྩེའི་དྲོད་ཀྱིས་ཁེངས་པའི་འཚམས་འདྲི་བྱེད་བཞིན་ཇ་འདྲེན་དང་ཟས་འདྲེན་བྱེད་པ་དང་།གྲ་སྒྲིག་བྱས་པའི་ཟས་རིགས་དག་ཀྱང་རྒྱུན་དུ་ང་རང་ཧ་ཅང་ཟ་བར་དགའ་བའི་སྐོར་ཤ་སྟག་ཡིན།ངས་ཨ་ཕ་མེད་པའི་སྐབས་དང་བསྟུན་ནས་མ་ཡར་ལ་ང་རང་རྫོང་ཐོག་ཏུ་སློབ་གྲྭར་འགྲོ་འདོད་ཚུལ་བཤད་པ་ན།དེང་ཐོག་ཁོ་མོ་ཡང་མགོན་སྐྱབས་དང་ལྷ་མོ་དག་དང་འདྲ་བར་ཧ་ཅང་ཡ་མཚར་བ་ལྟར་གྱུར་བ་དང་།ངའི་རེ་ཞུ་བྱེད་པའི་ངོ་མདངས་མཐོང་རྗེས་དེ་འཕྲལ་སེམས་ཇེ་སྙིར་གྱུར་ཏེ་འདང་རྒྱག་ཙམ་བྱས་ཤིང་ཅུང་ཐེ་ཚོམ་དང་བཅས་།འོན་ཀྱང་ཨ་ཕ་ཨེ་འཐད་དམ་ཟེར་ནས་ཅེ་རེར་ང་ལ་ལྟ་བར་བྱེད།